###### Zastupiteľstvo Bratislavského samosprávneho kraja

Materiál na rokovanie Zastupiteľstva

Bratislavského samosprávneho kraja

dňa 29. januára 2016

**Návrh**

**Rekonštrukcia národnej kultúrnej pamiatky – budovy Divadla Aréna**

**Predkladateľ:**

PhDr. Alžbeta Ožvaldová

Podpredsedníčka BSK

**Zodpovedný:**

Mgr. art. Zuzana Šajgalíková

riaditeľka odboru cestovného ruchu a kultúry

**Spracovateľ:**

Mgr. art. Zuzana Šajgalíková

riaditeľka odboru cestovného ruchu a kultúry

Mgr. Rastislav Šenkirik vedúci oddelenia kultúry

JUDr. Matúš Šaray vedúci právneho oddelenia

Ing. Bystrík Žák poradca predsedu BSK Ing. Ladislav Csáder poradca predsedu BSK

Mgr. Gabriela Korčáková referentka právneho oddelenia Mgr. art. Juraj Kukura

riaditeľ Divadla Aréna

Bratislava

január 2016

Návrh uznesenia

**UZNESENIE č. ........... / 2016**

zo dňa 29.01.2016

Zastupiteľstvo Bratislavského samosprávneho kraja po prerokovaní materiálu

**C.schvaľuje**

zámer rekonštrukcie národnej kultúrnej pamiatky – budovy Divadla Aréna

**B.splnomocňuje**

predsedu Bratislavského samosprávneho kraja konať vo veci zabezpečenia všetkých potrebných krokov k realizácii predmetného zámeru

**C.ukladá**

riaditeľovi úradu vykonať všetky právne kroky vo veci majetko-právneho vysporiadania nehnuteľností v areáli Divadla Aréna s Hlavným mestom SR Bratislava

Termín: 31.12.2016

**Rekonštrukcia národnej kultúrnej pamiatky – budovy Divadla Aréna**

Národná kultúrna pamiatka, Divadlo Aréna na petržalskom brehu Dunaja, patrí nielen k najvýznamnejším slovenským scénam súčasnosti, ale aj k najstarším divadelným stánkom na Slovensku. Jeho dejiny siahajú do roku 1828, kedy vznikol nekrytý divadelný amfiteáter (odtiaľ pochádza jeho názov - Aréna). V roku 1898 bola na mieste pôvodného amfiteátra postavená murovaná budova, ktorá mala na svoju dobu moderné vybavenie, vrátane divadelného povraziska. O význame Divadla Aréna vypovedá aj skutočnosť, že v Aréne pôsobil ešte ako mladý herec Max Reinhardt, jedna z vôbec najväčších osobností európskeho divadla (Maxa Reinhardta dodnes pripomína pamätná tabuľa na fasáde divadla).

Počas bombardovania Starého mosta na sklonku Druhej svetovej vojny bola Aréna poškodená a prišla o tzv. divadelný komín (povrazisko). Aj v dôsledku tohto znefunkčnenia bola po druhej svetovej vojne budova divadla na viac než 50 rokov pre verejnosť uzatvorená a slúžila ako sklad. Po roku 1989 aj vďaka iniciatíve svetovo rešpektovaného míma, Milana Sládka, získalo budovu od Slovenskej televízie Ministerstvo kultúry, ktoré následne pristúpilo k jej rekonštrukcii (1994). Žiaľ rekonštrukciu sprevádzalo viacero úsporných kompromisov a výsledkom bol vznik tanečnej scény bez relevantnej technickej infraštruktúry (javiskové prepadlisko, povrazisko).

V roku 2002 prešlo divadlo Aréna zo zriaďovateľskej pôsobnosti KNV do zriaďovateľskej pôsobnosti Bratislavského samosprávneho kraja a jeho riaditeľom sa stal Juraj Kukura. Za trinásť rokov pôsobenia Juraja Kukuru sa divadlo vyprofilovalo ako multižánrová scéna s národným významom a medzinárodnými presahmi. Vzniklo tu niekoľko oceňovaných inscenácií predovšetkým v rámci tzv. Občianskeho cyklu, ktorý priniesol 7 premiér pôvodných slovenských hier na tému kontroverzných epoch a osobností slovenskej histórie s presahom do súčasnosti. Aréna sa stala prakticky jediným divadlom profilujúcim sa ako divadlo politické (termín zavedený nemeckým divadelným režisérom Erwinom Piscatorom v prvej polovici 20.storočia), prinášajúce každú sezónu nové témy. Aréna spolupracuje s etablovanými režisérmi z domáceho i zahraničného prostredia.

**Súčasný stav dispozičného riešenia a technickej vybavenosti divadla Aréna nie je vyhovujúci pre umeleckú produkciu divadla Aréna a bráni jeho plnohodnotnej prevádzke**. Ako jedno z mála kamenných divadiel na Slovensku nedisponuje divadlo Aréna prepadliskom, točňou, adekvátnymi divadelnými ťahmi, skladovými priestormi ani vyhovujúcimi priestormi pre návštevníkov. Rekonštrukcia divadla je nevyhnutnou podmienkou nielen jeho ďalšieho rozvoja, ale i samotného fungovania dnes.

**Zámerom Bratislavského samosprávneho kraja v súlade so Stratégiou rozvoja kultúry v Bratislavskom samosprávnom kraji na roky 2015 – 2020 (priorita 6: Skvalitňovanie poskytovaných služieb, inovácie) je zrekonštruovať a modernizovať Divadlo Aréna s dôrazom na doplnenie chýbajúceho technického vybavenia a inováciu zázemia**, ktorá by rozšírila možnosti poskytovaných služieb návštevníkom. Súčasťou plánovanej rekonštrukcie je obnova javiskovej technológie, s tým súvisiaca stavebná rekonštrukcia, ktorej dôsledkom bude aj zmena vzhľadu budovy (pribudne tzv. divadelný komín s technológiou povraziska) a rekonštrukcia interiéru divadla, v prvom rade priestorov vrchného a spodného foyeru.

Ako vstupné odborné podklady pre zámer rekonštrukcie Divadla Aréna si nechalo divadlo vypracovať dve projektové štúdie (technologická časť + architektonická časť) rekonštrukcie. K zámeru predmetnej rekonštrukcie vydal súhlasné stanovisko Krajský pamiatkový úrad a predmetné štúdie posúdil aj Ústav stavebnej ekonomiky.

Vzhľadom na rozsah stavebných a technologických prác a z toho vyplývajúcu finančnú náročnosť celej rekonštrukcie nie je realizácia zámeru obnovy vo finančných možnostiach Bratislavského samosprávneho kraja. Úrad BSK v spolupráci s Divadlom Aréna preto pristúpili k hľadaniu externých zdrojov. Vzhľadom na význam samotného objektu i umeleckej činnosti divadla, predovšetkým však na základe medzinárodného umeleckému kreditu a osobnej iniciatívy riaditeľa Divadla Aréna, Mgr. art. Juraja Kukuru, sa k zámeru rekonštrukcie ústretovo vyjadrilo Ministerstvo kultúry SR, na podnet ktorého Vláda SR na svojom zasadnutí 16.12.2015 prijala uznesenie č. 705/2015, predmetom ktorého je nenávratná finančná podpora rekonštrukcie Divadla Aréna z prostriedkov štátneho rozpočtu v sume 4,5 mil. EUR.

Paralelne s aktivitami, zameranými na zabezpečenie externých finančných zdrojov na rekonštrukciu budovy Divadla Aréna, vstúpil Úrad BSK do rokovania s Hlavným mestom SR Bratislavou ohľadom majetko-právneho vysporiadania nehnuteľností v areáli divadla, ktoré sú v súčasnosti vo vlastníctve mesta Bratislava. Výsledkom je predbežný súhlas magistrátu s prevodom predmetných nehnuteľností do majetku BSK.

Prílohy

* Uznesenie Vlády SR č. 705/2015 zo 16.12.2015
* Prehľad vlastníckych vzťahov k nehnuteľnostiam v areáli Divadla Aréna



UZNESENIE VLÁDY SLOVENSKEJ REPUBLIKY

**č. 705**

zo 16. decembra 2015

**k Návrhu na uvoľnenie finančných prostriedkov na rekonštrukciu Divadla Aréna v Bratislave**

|  |  |
| --- | --- |
| Číslo materiálu: | 42514/2015 |
| Predkladateľ: | podpredseda vlády a minister financií |

Vláda

# berie na vedomie

## zámer Bratislavského samosprávneho kraja rekonštruovať Divadlo Aréna v Bratislave;

# ukladá

podpredsedovi vlády a ministrovi financií

## uvoľniť v zmysle § 3 Výnosu Ministerstva financií SR č. 26825/2005-441 finančné prostriedky do výšky 2 500 000 eur z kapitoly Všeobecná pokladničná správa Bratislavskému samosprávnemu kraju na práce súvisiace s rekonštrukciou Divadla Aréna v Bratislave

#### do 29. januára 2016

## uvoľniť v zmysle § 3 Výnosu Ministerstva financií SR č. 26825/2005-441 finančné prostriedky do výšky 2 000 000 eur z kapitoly Všeobecná pokladničná správa Bratislavskému samosprávnemu kraju na práce súvisiace s rekonštrukciou Divadla Aréna v Bratislave

#### do 31. januára 2017.

Vykoná: podpredseda vlády a minister financií

Na vedomie: predseda Bratislavského samosprávneho kraja

**Prehľad vlastníckych vzťahov k nehnuteľnostiam v areáli Divadla Aréna**

1. **Nehnuteľný majetok BSK v správe Divadla Aréna (LV č. 2119 , katastrálne územie Bratislava-Petržalka)**

Stavby:

* Budova „Divadla Aréna“, súpisné číslo 2374 (na parcele 5183/1 a 5183/2)
* Budova „Vodnej veže“, súpisné číslo 3622 (na parcele 5183/7)

Pozemky:

* Parc. číslo 5183/1 o výmere 3 388 m2 (zastavané plochy a nádvoria)
* Parc. č. 5183/6 o výmere 77 m2 (zastavané plochy a nádvoria)
* Parc. č. 5183/7 o výmere 38 m2 (zastavané plochy a nádvoria)
* Parc. č. 5183/8 o výmere 450 m2 (zastavané plochy a nádvoria)

1. **Nehnuteľný majetok Hlavného mesta SR Bratislavy**

**(LV č. 1748 a 2644, katastrálne územie Bratislava-Petržalka)**

Stavby:

* Dom strojníka vodárenskej veže, súpisné č. 1713 (na parcele č. 5183/6)


Pozemky


* Parc. č. 5183/2 (pozemok pod časťou budovy Divadla Aréna)
* Parc. č. 5184/1 (pozemok pod parkoviskom Divadla Aréna)
* Parc. č. 5184/2 (pozemok pod parkoviskom Divadla Aréna)
* Parc. č. 5187/1 (pozemok pod parkoviskom Divadla Aréna)
* Parc. č. 5188 (areál divadla Aréna)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Poznámka:**

* **časť budovy Divadla aréna stojí na pozemku Hl. mesta SR Bratislavy (p. č. 5183/2),**
* **parkovisko Divadla Aréna stojí na pozemku Hl. mesta SR Bratislavy (p. č. 5183/1, 5184/2, 5187/1)**
* **časť areálu Divadla Aréna je na pozemku Hl. mesta SR Bratislavy (p. č. 5188)**
* **Dom strojníka vodárenskej veže, ktorý je vo vlastníctve Hl. mesta SR Bratislavy, stojí na pozemku vo vlastníctve BSK (p. č. 5183/6)**

****

****