**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

Dňa 29. januára 2016

**Zámer**

**realizácie rozvojového projektu výstavby obslužnej komunikácie pre priemyselnú zónu Severozápad**

Predkladateľ: Materiál obsahuje:

Ing. **Martin Berta, CSc.** 1. Návrh uznesenia

podpredseda Bratislavského 2. Materiál

samosprávneho kraja

Zodpovedný:

Ing. Ladislav Csáder

poradca predsedu BSK,

riaditeľ odboru dopravy

Spracovateľ:

Ing. Ladislav Csáder

poradca predsedu BSK,

riaditeľ odboru dopravy

Ing. Bystrík Žák

poradca predsedu BSK

JUDr. Matúš Šaray

Vedúci právneho odd.

Mgr. Gabriela Korčáková

Referent právneho odd.

Bratislava

január 2016

Návrh uznesenia

**UZNESENIE č. ......./ 2016**

zo dňa 29.1.2016

Zastupiteľstvo Bratislavského samosprávneho kraja po prerokovaní materiálu

1. **Schvaľuje**

zámer realizácie rozvojového projektu výstavby obslužnej komunikácie pre priemyselnú zónu Severozápad.

1. **Splnomocňuje**

predsedu Bratislavského samosprávneho kraja konať vo veci zabezpečenia všetkých potrebných krokov k realizácii predmetného rozvojového projektu, za podmienky financovania z externých zdrojov.

**Rozvojový projekt výstavby obslužnej komunikácie pre priemyselnú zónu Severozápad**

Priemyselná zóna Severozápad v mestskej časti hl. mesta SR Bratislavy Devínska Nová Ves predstavuje už v súčasnosti významné priemyselné centrum, tvorené hlavne výrobným závodom Volkswagen, priľahlými a naviazanými prevádzkami, ale aj ďalšími priemyselnými aktivitami, poskytujúcimi okolo 12 000 pracovných príležitostí. Vzhľadom na svoj rozmer je evidentné, že tieto aktivity zasahujú svojim dopadom na hospodársky rozvoj a zamestnanosť pozitívne celý región.

Ďalší rozvoj tejto zóny je podmienený zdokonalením dopravnej obslužnosti, či už pre prísun materiálov a polotovarov pre výrobu, pre odvoz produkcie, ale aj pre dopravu do a zo zamestnania, čo sa rieši rozvojovým projektom obslužnej komunikácie, pripravovaným v spolupráci BSK, VW a MDVRR. Predmetná obslužná komunikácia zabezpečí nové prepojenie tejto zóny s diaľnicou D4 a cestou II/505 a ich prostredníctvom s diaľnicou D2, cestou I/2, ako aj pripravovanou diaľnicou S8 na území Rakúskej republiky.

Samotná obslužná komunikácia v dĺžke 2,9 km prepojí súčasnú okružnú križovatku diaľnice D4 a cesty II/505 so severozápadnou časťou areálu VW (s pripravovanou významnou investíciou, výstavbou ďalšej výrobnej haly a logistického centra v hodnote asi 200 mil. €, a asi 400 novými pracovnými miestami), priľahlými priemyselnými aktivitami a zároveň zlepší prístup do obytných oblastí v priľahlých častí Devínskej Novej Vsi. Komunikácia je navrhovaná v šírkovom usporiadaní MO 8,0 s návrhovou rýchlosťou 40 km/h. Jej súčasťou sú pripojenia k jestvujúcim obslužným komunikáciám a potrebné úpravy dotknutých inžinierskych sietí. Z technického hľadiska najvýznamnejšou časťou projektu je úprava jestvujúcej križovatky D4 a II/505 (správca NDS a.s.) a kríženie so železničnou traťou do VW, ktoré je alternatívne riešiteľné nad alebo podjazdom.

Projektovú dokumentáciu v súčasnosti zabezpečuje VW, Bratislavský samosprávny kraj má zabezpečiť realizáciu stavby, za účasti Regionálnych ciest a.s. Bratislava. Časovo sa realizácia tohto projektu predpokladá v rokoch 2016 – 2018, samotná výstavba v rokoch 2017 – 2018. Odhadované investičné náklady sú vo výške 8,0 mil. € a budú upresnené po vypracovaní projektovej dokumentácie. Pritom úprava križovatky D4 a II/505 s nákladom 1,2 mil. € sa predpokladá v réžii jej správcu NDS a.s. Ostatné náklady sa predpokladá, že budú kryté formou nenávratnej finančnej pomoci v sume 6,8 mil. €, poskytnutej Bratislavskému samosprávnemu kraju prostredníctvom MDVRR z rozpočtu SR.

Novou obslužnou komunikáciou sa významne odbremenia súčasné prístupy do priemyselnej zóny vedúce obytnými súbormi. Vplyv komunikácie na životné prostredie je minimálny, umožní sústrediť dopravu na komunikácie dimenzované na vyššiu záťaž (D4, D2, S8). Možno pritom konštatovať, že výstavba predmetnej obslužnej komunikácie významne limituje možnosti rozvoja priemyselnej zóny s významným dopadom na hospodársky rozvoj a zamestnanosť v regióne.

